钦定古今图书集成/理学汇编/文学典/第092卷 > 张宪
## 钦定古今图书集成/理学汇编/文学典/第092卷 > 张宪

按《明外史陶宗仪传》：“宪字思廉，山阴人。学诗于杨维
桢，最为所许。负才不羁，尝走京师，恣言天下事，众骇
其狂，还入富春山，混缁流以自放。一日，升高望远，呼
所亲语曰：‘祸至矣！亟去’！三日而寇至，死者五百家。后
仕张士诚，为其枢密院都事。吴平，变姓名寄食杭州
报国寺而殁。”

按《列朝诗集》：“宪字思廉，山阴人。负才不羁，薄游四方，
誓不娶，不归乡里。尝走京师，创言天下事，众骇其狂。
还入富春山中，混缁黄以自放。一日，升高望远，呼所
亲曰：‘亟去’！三日而逃，寇猝入，兵死五百馀家，始悔不
用生言。淮张据吴，礼致为枢密院都事。吴亡，变姓名
走杭州，寄食报国寺。旦暮手一编，人不得窥。死后视”
之，其平生所作诗也。杨廉夫曰：“吾用三体《咏史》古乐
府不易到，吾门惟张宪能之。”又曰：“吾铁门称能诗者，
南北凡百馀人，求其似宪及吴下袁华辈者，不能十
人。”